**Karácsonyi dallal köszönti az ünnepet**

**az István, a király Székelyföldi Nagyprodukció alkotócsapata**

Klasszikus karácsonyi szerzeménnyel, a ***Csendes éj*** című dallal idézi meg az ünnep hangulatát az *István, a király Székelyföldi Nagyprodukció* alkotócsapata. A dalt stúdióban rögzítették, és klipet is forgattak hozzá, ezzel ajándékozva meg mindazokat, akik szívesen látják újra együtt a produkció szólistáit, rockzenekarát, táncművészeit és stábtagjait.

A szólisták nagyrésze, a rockzenekar összes tagja, két táncművész, valamint a stábtagok is igent mondtak az ötletre, hogy készüljön egy karácsonyi dal, amelyet a produkcióból jól ismert arcok énekelnek fel. Az alkotói folyamatokat többhetes előkészítő munka előzte meg, maga a hang és klip felvételeinek rögzítése négy napig zajlott a hangstúdióban, valamint az Erdélyi Művészeti Központban, Sepsiszentgyörgyön.

Kolumbán Zenge, a produkció gyártásvezetője, a karácsonyi klip ötletgazdája és rendezője már tavaly decemberben szerette volna megvalósítani ezt, de akkor túl kevés idő állt volna a rendelkezésükre. „Így az ötlet érlelődött, formálódott, és idénre egy kis ékszerré csiszolódott. A társulatunknak – úgy érzem, nevezhetem így magunkat – fontos az, hogy időnként újabb és újabb közös alkotásokban vegyünk részt, megörvendeztetve vele önmagunkat, és persze a közönségünket. A karácsonyi klipforgatás is egy ilyen alkotói folyamat volt, amely az újratalálkozás kedves pillanatai mellett, megörökített egy kis ajándékot, amellyel a közelgő szeretet ünnepe alkalmával meglephetjük közönségünket.” Kolumbán Zenge azt is elárulta, hogy a dalválasztást és a hangszerelést teljes mértékben a zenekarra bízták. „A dal hangulatát a szólisták előadásmódja és a zenei vezetés határozza meg. A képi világot, a díszletet, a különböző látványelemeket Vörös T. Balázs társrendezővel közösen találtuk ki, mindezt pedig a csodálatos táncetűdök koronázták meg, amelyeket Cseke Ágnesnek, Tőkés Csaba Zsoltnak és Szvinyuk Sándornak köszönhetünk. A stáb nevében mondhatom, hogy abban bízunk, sokak arcára mosolyt csal ez az apró karácsonyi ajándék, és az otthonokba becsempészhetünk vele egy kis ünnepi varázslatot.”

Vörös T. Balázs társrendező, operatőr-vágó szintén megerősítette, hogy egy éve érlelődik bennük az a kihívás, hogy „röpke öt percben úgy alkossunk egy képi és zenei világot, hogy abban a lehető legegyszerűbben mutassuk meg ennek a csapatnak a legfontosabb értékeit.” Továbbá, hozzátette: az alkotói folyamatban folyamatosan a kísérleti megoldásokat részesítették előnyben, így vált színpaddá és díszletté az EMŰK kiállítótere és nagyméretű mobil falai. „A legnagyobb kihívás a forgatási helyszín berendezése és előkészítése, valamint világítása volt. A klip valós időrendjétől eltérő sorrendben felvett részek technikai összehangolása, valamint a kidolgozott koncepció tartása és állandó felügyelete is megdolgoztatott minden alkotó szereplőt és stábtagot” – vezetett be néhány kulisszatitokba a társrendező, és hangsúlyozta: nagy élmény volt számára újra egy csapatként dolgozni. „Reméljük idén is fehér karácsonyunk lesz, a klip színvilága is ezt a meghittséget és békét próbálja megelőlegezni.”

Dancs Zsolt, az *István, a király Székelyföldi Nagyprodukció* producere úgy véli, szükséges az újra találkozás, az együtt alkotás és a közös munka öröme, hiszen igazi családdá kovácsolódtak össze, amely megkívánja, hogy a köteléküket időről időre megerősítsék. „Nagyon örültem ennek a kezdeményezésnek, mert két sikeres évad után nagyon nehéz volt elengedni mindenkit, és már akkor azon gondolkodtam, hogy mikor tudunk újra összejönni társulatilag. A produkciónk tizenegy előadását összesen 25.000 ember látta, ami azt mutatja, hogy sokan megszerették a csapatot, a közösségi médiában azóta is folyamatos igény mutatkozik arra, hogy halljanak rólunk, lássanak bennünket. A karácsony, a szeretet ünnepe kitűnő alkalom arra, hogy köszöntsük közönségünket, köszönjük meg támogatóinknak, úgy, ahogyan a legjobban tudjuk: szép énekszóval, értékes üzenettel” – tette hozzá a producer.

A karácsonyi dal december 16-án, pénteken délután debütál az *István, a király Székelyföldi Nagyprodukció* YouTube-csatornáján, valamint Facebook-oldalán, a dal hanganyaga pedig várhatóan minden erdélyi városban hallható lesz majd, a szervezők ugyanis valamennyi erdélyi rádióhoz eljuttatják.

Az *István, a király Székelyföldi Nagyprodukció* társulata áldott ünnepet és boldog újratalálkozást kíván mindannyiunknak!

**Köszönetnyilvánítás:**

A Vox Humana Kulturális Egyesületnek köszönjük a biztos adminisztratív hátteret; ugyanakkor Sepsiszentgyörgy Önkormányzatának és a Kónya Ádám Művelődési Háznak, hogy örök partnereink a szervezésben. Az Erdélyi Művelődési Központ (EMŰK) biztosította a kitűnő helyszínt stúdiónk berendezéséhez, az Alfa Sound hang- és fénytechnikában volt a partnerünk. A Sound Studio biztosította a hófehér hangszerek egy részét; a Popas Productions-nek köszönhetjük a minőségi hangfelvételeket és a hang-utómunkát. Technikai partnerünk volt az Andrei Mureşanu Színház. Külön köszönet a Bertoldi Kft.-nek, akik segítettek hófehér környezetet varázsolni a forgatáshoz.

Nem utolsó sorban, hála és köszönet minden alkotónak és stábtagnak, akik azért dolgoztak, hogy ez a varázslat megszülethessen.